Magnús Sigurgeirsson á Reykhólum og Sigmundur sonur hans fóru að vitja um grásleppunet sín við Sölvaboða fáeinar mílur vestur af Reykhólahöfn síðastliðinn miðvikudag . Þar beið þeirra heldur óvæntur fundur því hámeri hafði flækt sig í netin og komu þeir feðgar með hana til hafnar á síðunni á bátnum . Þetta kemur fram á heimasíðu Reykhólahrepps . Þegar í land var komið hafði Magnús samband við Hildibrand hákarlaverkanda í Bjarnarhöfn á Snæfellsnesi sem vildi ólmur fá hámerina í kæsingu . Fiskurinn er rúmir tveir metrar á lengd en hámerar geta orðið allmiklu stærri . Tegundir hákarla og annarra háfiska eru nánast óteljandi en hámerin mun vera talsvert í ætt við hvíta hákarlinn fræga . Hún er spretthörð og þekkt fyrir að elta vöður af síld og öðrum smáfiski . Ekki mun hámeri vera mjög algeng hér við land en iðulega bregður hún sér þó inn á Breiðafjörðinn . Hún mun lítt hafa verið höfð til matar hérlendis en sagt er að Ítalir matreiði hana af snilld .